Prilozi za označavanje trajanja glagolske radnje

U francuskom postoji nekoliko izraza kojima se označava trajanje glagolske radnje. To su: depuis, pendant, il y a, dans, en, pour.

**DEPUIS** (već, od) je vremenski izraz kojim se označava koliko dugo se odvija glagolska radnja, tj. nosi ideju da je glagolska radnja počela u prošlosti, ali da je još uvek aktuelna.

Ex. Il neige sans arrêt **depuis** ce matin. (Sneg neprestano pada **od** jutros).

**PENDANT** (tokom) je vremenski izraz kojim se označava koliko dugo je neka radnja trajala u prošlosti, od – do. Najčešće ide uz passé composé.

Ex. J'ai été absent **pendant** trois jours la semaine dernière. (Bio sam odsutan **tokom** tri dana prošle sedmice).

**IL Y A** (pre) je vremenski izraz kojim se označava pre koliko vremena se odigrala neka glagolska radnja. Ovaj izraz najčešće ide uz passé composé.

Ex. Il a fini ses études **il y a** dix ans. (Završio je studije **pre** deset godina).

**DANS** (za) je vremenski izraz kojim se označava period za koji će neka glagolska radnja početi da se odvija. Upotrebljava se najčešće sa futur simpleom.

Ex. On verra ce film au cinéma **dans** quelques semaines. (Gledaćemo taj film u bioskopu **za** nekoliko sedmica).

**EN** (za) je vremenski izraz koji ukazuje na to koliko vremena je potrebno da se izvrši neka glagolska radnja. Može se upotrebiti uz bilo koje vreme.

Ex. Le film a été tourné **en** six mois. (Film je snimljen **za** šest meseci. Dakle, bilo je potrebno šest meseci da se snimi film).

EN se upotrebljava i u sledećim situacijama:

* uz godine: il est né **en** 2000. (Rodjen je 2000. godine).
* uz godišnja doba: en été (na leto), en automne (na jesen), en hiver (na zimu), ali AU printemps (na proleće).

**POUR** (na) je vremenski izraz koji ukazuje na koliko dugo će se odvijati glagolska radnja.

Ex. Il part **pour** trois mois. (on odlazi **na** tri meseca). Ovaj izraz se može zameniti sa pendant.